২০২২ টোয়েন্টি২০ পূর্ব এশিয়া কাপ
২০২২ টোয়েন্টি২০ পূর্ব এশিয়া কাপ ছিল একটি আন্তর্জাতিক ক্রিকেট সিরিজ যেটি ২০২২ সালের অক্টোবর মাসে জাপানে অনুষ্ঠিত হয়। সিরিজে চারটি টোয়েন্টি২০ আন্তর্জাতিক (টি২০আই) ম্যাচ খেলা হয়। নারীদের টোয়েন্টি২০ পূর্ব এশিয়া কাপের চতুর্থ এ আসরে প্রাথমিকভাবে স্বাগতিক জাপানের সাথে চীন, দক্ষিণ কোরিয়া ও হংকং-এর অংশগ্রহণ করার কথা ছিল। কিন্তু কোভিড-১৯ সংক্রান্ত জটিলতায় চীন ও দক্ষিণ কোরিয়া নিজেদের নাম প্রত্যাহার করে নেয়ায় টুর্নামেন্টটিকে জাপান ও হংকং-এর মধ্যে একটি দ্বিপাক্ষিক সিরিজে রূপান্তর করা হয়। ২০২১ সাল থেকে নারীদের পূর্ব এশিয়া কাপ টুর্নামেন্টকে বার্ষিক প্রতিযোগিতা হিসেবে আয়োজন করার লক্ষ্যে অংশগ্রহণকারী চার দলের মধ্যে একটি চুক্তি স্বাক্ষরিত হয়েছিল, কিন্তু ২০২১ সালের পরিকল্পিত আসরটি কোভিড-১৯ মহামারির কারণে বাতিল করা হয়। সর্বশেষ ২০১৯ সালের আসরে বিজয়ী হয়েছিল চীন। সিরিজে ৪–০ ব্যবধানে জয়ী হয় হংকং।